(red: Forside)

***Forslag til program for Vestre Aker Arbeiderparti til behandling på program- og nominasjonsmøte 11.mars 2019***

**En by for alle**

Vestre Aker ligger mellom byen og marka med gode muligheter for en fin oppvekst, et aktivt yrkesliv og en trygg alderdom. Bydelen har nærmere 50 000 innbyggere og er på størrelse med en middels stor norsk by. Mange av bydelenes innbygger kommer fra andre steder i Norge og har funnet sitt sted i utkanten av hovedstaden.

Bydelen har bevart mange små og store grønne lunger, samtidig som det har pågått en fortetting rundt knutepunkt og i villaområder. Gradvis fortetting i småhusområdene gir økt et press på veier, barnehager, skoler, tomter og natur. Vi ønsker oss en helhetlig planlagt vekst og en bærekraftig utvikling av bydelen, med miljøvennlige løsninger.

Store samferdselsprosjekter som ny Fornebubane, ny sentrumstunnel og ny stasjon på Majorstuen for T-banen vil påvirke vår bydel positivt ved at det blir enklere å reise kollektivt. Ny E18 vestfra og Røatunnel vil derimot gi bydelen utfordringer med fare for økt gjennomgangstrafikk av privatbiler.

Vestre Aker Arbeiderparti mener det er helt avgjørende at i alle disse prosessene er en aktiv politisk styring for å sikre et best mulig resultat for bydelen og for byen. Vi vil ta alle skal kunne ha gode liv i Vestre Aker, enten det er småbarnsfamilier som trenger barnehageplass i nærheten av der de bor, eller eldre som trenger hjelp i alderdommen. Det skal være trygt å vokse opp, trygt å gå til skolen, trygt å gå på skolen, trygt å leke i nærområdet, trygt å bli voksen og trygt å bli gammel i Vestre Aker bydel.

(red: Billedpresentasjon av hovedkandidatene – de to øverste - og kandidatliste)

**Kunnskapsbyen**

Vestre Aker bydel er bosted for mange med høyere utdanning og har en stor andel yrkesaktive innenfor høytlønte grupper. Vestre Aker har høyest gjennomsnittsinntekt i Oslo. Det betyr at det er store forskjeller til andre bydeler, men også store forskjeller internt i bydelen. Vestre Aker Arbeiderparti vil at alle skal ha like muligheter til å ta utdanning og at barnehagetilbudet og skoletilbudet i bydelen skal gi et godt grunnlag for det.

De senere årene har flere av skolene i Vestre Aker bydel blitt renovert. Slemdal skole er under rehabilitering Hovseter står for tur. Ny Holmen barneskole ble ferdigstilt i 2018. Det forventes en økning i behovet for elevplasser på ungdomstrinnet i bydelen. Hovseter skole vil få 8 parallelle klasser på ungdomstrinnet når den er ferdig rehabilitert i 2023. På Midtstuen og Ris er det til sammen 13 parallelle klasser. I den sentrale skolebruksplanen er det pekt på et behov for økte kapasiteten på ungdomstrinnet i bydelen og Vestre Aker Arbeiderparti mener dette må prioriteres.

**Vestre Aker Arbeiderparti vil**

* arbeide for at det bygges en ny ungdomsskole i bydelen i tråd etter anbefalingen i skolebruksplanen 2019-2028
* at rehabiliteringen av Hovseter skole fremskyndes for å møte behovet for flere elevplasser på ungdomstrinnet
* at Sørkedalen skole fortsatt skal være en selvstendig skole
* sikre et basisbeløp per elev i grunnskolen slik at alle skoler kan drives med forsvarlig økonomi
* la barnas sikkerhet på vei til skolen komme først
* gi alle barn tilgang til trygge barnehager som gir et godt fundament for veien videre
* bekjempe mobbing og vold i alle sammenhenger

**Arbeid til alle**

Arbeid er nøkkelen til frihet og selvstendighet for den enkelte. Alle har noe verdifullt og nyttig å bidra med. Vestre Aker har under 2 prosent arbeidsledighet, men det gjør det ikke lettere for de som likevel faller utenfor. Mange unge trenger hjelp til å få sin første jobb. Bydelen bosetter også noen titalls flyktninger hvert år. Å få dem i arbeid så fort som mulig er det beste integreringstiltaket vi kan gjøre.

**Vestre Aker Arbeiderparti vil**

* ha fast ansettelse i full stilling for alle som ønsker det.
* påse at alle firmaer som utfører arbeid for kommunen har tariffavtaler med sine ansatte.
* sørge for flere praksisplasser for innvandrere.
* øke bruken av lærlingplasser i Oslo kommune.

**Byen med plass til alle**

Jo lettere det er å reise kollektivt, jo mindre blir bruken av egen bil. Derfor bør det vurderes regler for utnyttelsesgraden av tomter basert på avstanden til nærmeste stoppested for kollektivtransport. Da sikrer vi at det meste av fortettingen skjer i nærheten av kollektivtilbud.

Vestre Aker Arbeiderparti mener dagens småhusplan byr på flere utfordringer. En utbygging som i hovedsak er basert på fortetting på enkelteiendommer i småhusområder blir planløs og fører til en lite helhetlig byutvikling. Det må vurderes om det skal innføres et tydeligere krav til rekkefølge for å sikre at infrastrukturen er på plass før ytterligere fortetting av småhusområder.

Vestre Aker bydel har i dag flere kollektivknutepunkt og områder med et potensial for utvikling. Det gjelder Røa og Vinderen, men også Hovseter, Slemdal og Smestad. Uløste utfordringer knyttet til trafikkavviklingen bremser utviklingen av flere av disse områdene. Det bør være enkelt å komme til disse knutepunktene fra nærområdene til fots, med sykkel eller med kollektivløsninger. Dermed reduseres behovet for å benytte privatbil. For å oppnå en slik utvikling, kreves en vilje til å bruke offentlig tilgjengelig virkemidler for å styre byplanlegging i tilknytning til disse knutepunktene.

Vestre Aker Arbeiderparti mener det er viktig å bygge videre på områdesatsningen på Hovseter, men at prosjektet må utvides til et helhetlig prosjekt etter mønster fra andre tilsvarende områdeløft i Oslo, i samarbeid med staten.

**Vestre Aker Arbeiderparti vil**

* arbeide for at det etableres et områdeløft for Hovseter i samarbeid med staten
* at det settes strengere krav til utbygging i småhusområder for å sikre en helhetlig og planmessig utbygging i bydelen
* at kollektivknutepunktene utvikles med tanke mindre biltrafikk og at det legges til rette for å kunne bo uten å disponere egen bil
* at Røa, Smestad og Vinderen utvikles helhetlig som gode nærmiljø med ulike tilbud

**Marka**

Markaloven som Stortinget vedtok i 2009 sikrer markagrensen og har til formål å fremme og tilrettelegge for friluftsliv, naturopplevelse og idrett samtidig som et rikt og variert landskap, natur og kulturminner bevares. Vestre Aker Arbeiderparti vil sikre at marka fortsatt skal være tilgjengelig for alle og at markagrensen ikke røres. Sørkedalen er et unikt bygdemiljø innenfor Oslos grenser som må tas vare på. For å oppnå er langsiktig forvaltning i tråd med markaloven mener Vestre Aker Arbeiderparti at det må utarbeides en kommunedelplan for området. Holmenkollen og Voksenkollens grønne preg må bevares.

**Vestre Aker Arbeiderparti vil**

* bevare Sørkedalen som jordbruks- og rekreasjonsområder og levende lokalsamfunn med barnehage, skole, eldreboliger, eldresenter og butikk.
* at det utarbeides en samlet plan for Sørkedalens framtidige utvikling.
* at det bygges sykkeltrase som veiskulder i Sørkedalen

**Miljøhovedstaden**

Oslo er Europas miljøhovedstad i 2019. Det viser at målrettet arbeid og tydeligere prioriteringer virker. For Vestre Aker bydel er en av de store miljøutfordringene gjennomgangstrafikken fra vest. Mye av trafikken over Røa kommer fra Bærum og er jobbrelatert. Det skyldes i stor grad at kollektivtilbudet i deler av Bærum er for utilstrekkelig. Spesielt gjelder det for de vel 15 000 innbyggerne i Skui, Rykkin, Bærums verk og Lommedalen. På kort sikt kan dette problemet redusere ved flere bussavganger og redusert fartsgrense på Griniveien. På lang sikt bør det utredes mulig forlengelse av Kolsåsbanen til Rykkinn og Bærums verk og Østeråsbanen til Hosle. Det vil bidra til å redusere trafikken via både Griniveien og E18.

En løsning for kryssene på Vinderen og Slemdal må sees sammen med bygging av ny Diakonhjemmet stasjon og ny Majorstuen T-banestasjon. En stenging av banen mens utbygging foregår berører ikke bare de som bor langs banen, men tilgangen til marka og Holmenkollanlegget for hele byens befolkning.

**Vestre Aker Arbeiderparti vil**

* arbeide for at Oslo kommune tar initiativ overfor Bærum kommune og Viken fylkeskommune om tiltak for å redusere jobbrelaterte bilreiser gjennom de vestlige bydelene gjennom en kombinasjon av bedre kollektivtilbud og gjøre det mindre attraktivt å bruke bil.
* at ny Røatunnel planlegges slik at trafikken gjennom bydelen ikke øker og fører til enda større belastning på Smestadkrysset enn i dag.
* arbeide for at en løsning på trafikksituasjonen i krysset blir en del av en helhetlig planlegging på Smestad.
* bygge Majorstuen stasjon i 2 etasjer for å få full nytte av Fornebubanen og ny sentrumstunnel for T-banen
* arbeide for at en løsning for kryssene på Vinderen og Slemdal og for en ny stasjon ved Diakonhjemmet som erstatning for Steinerud og Frøen blir realisert samtidig, for å unngå at Holmenkollbanen må stenges i flere omganger.
* innføre beboerparkering i de områdene gateparkering har blitt vanskelig på grunn av økt fremmedparkering
* at Ruter etablerer en tverrforbindelse for buss i bydelen.
* ha flere avganger på 45 og 46 bussen
* at det blir sykkelparkering ved alle T-banestasjoner
* ha bysykkelstasjoner ved alle sentrale knutepunkt i bydelen
* ha sykkelvei langs Stasjonsveien som blir en del av en tverrforbindelse i bydelen
* sykkelveien fra Røa mot sentrum får en bedre og tryggere trase ved Smestad inn mot Monolittveien
* at det bygges sykkelvei som utvidet veibane i Sørkedalen
* at det settes opp leskur og varmestuer ved kollektivstopp ved utfartsstedene til Marka for å gjøre det mer attraktivt å reise kollektivt fremfor å bruke bil til friluftsaktiviteter.

**Kultur og idrett for alle**

Vestre Aker bydel har mange idrettslag og frivillige organisasjoner som er viktig faktor for at bydelen er god å leve i for de aller fleste. Men inngangsbilletten for å kunne delta kan være for høy for noen. Vestre Aker Arbeiderparti mener at den privat drevne svømmehallen på Røa ikke er et godt nok tilbud og vil at arbeidet med å planlegge et nytt bad i vest prioriteres. Ungdommen må også ha tilbud om andre aktiviteter som fritidsklubb og skolekorps.

**Vestre Aker Arbeiderparti vil**

* at kommunen utreder etableringen av en ny svømmehall i vest
* at det utvikles kulturtilbud ved kollektivknutepunkt som Røa og Smestad
* at det etableres en fullverdig fritidsklubb på Hovseter i permanente lokaler
* arbeide for å starte flere fritidsklubber i bydelen
* lage en bydelsportal for ungdom som gir oversikt over tilbudene som finnes
* at bydelen i samarbeid med idrettslagene eller andre frivillige organisasjoner etablerer utlånsordninger for sportsutstyr slik at alle har en mulighet til å delta.
* at planene om bygge tennishaller med utvidede treningsfasiliteter på Bautatomten på Midtstuen realiseres

**Byen som tar vare på deg**

Stoppeklokkeomsorgen er historie. Det rødgrønne byrådet tilfører Oslo 500 flere årsverk i eldreomsorgen. Det gjør det mulig å bo lenger i eget hjem. Vestre Aker Arbeiderparti vil at alle som ønsker det skal kunne ha et godt liv i sitt eget hjem lenger med assistanse fra hjemmehjelpstjenesten. Vårt mål er et godt og langt liv med god helse.  Vi ønsker ikke å bruke kommunens penger til å skape utbytte hos kommersiell omsorgsvirksomhet. Vi tror ikke utstrakt privatisering og marked er en god løsning på menneskers behov for helse- og omsorgstjenester. Erfaringene med konkurranseutsetting av tjenester i vår bydel viser at det verken blir bedre eller billigere.  
  
Forskjellene i levekår er store i Vestre Aker. For mange er den materielle velferden svært stor. Da er det lett å glemme at det også finnes mange som har store hjelpebehov, og som er avhengig av gode kommunale tjenester. 

**Vestre Aker Arbeiderparti vil**

* at bydelen legger til rette for at alle skal kunne bo i eget hjem så lenge som mulig  
  fortsette satsningen på flere fast ansatte med fagkompetanse i hjemmetjenestene
* arbeide for at hjemmeboende med pleiebehov opplever kontinuitet i tjenestene med færrest mulig forskjellige pleiere
* at ordningen med rosa busser gjøres permanent
* fortsette og utvide ordningen med aktivitetstid for hjelpetrengende hjemmeboende gamle
* stoppe privatiseringen og sikre at de som utfører kommunale tjenester ikke blir utsatt for sosial dumping
* styrke satsningene på arbeid for barn og unge
* styrke de forebyggende tjenestene i barnevernet
* sikre at bydelen kan tilby alle fireårskontroll
* arbeide for lengre åpningstider og flere dager åpent ved helsestasjonen for ungdom

(red: bakside)